એસીબીના અધિકારીઓ પાસેથી મળેલી માહિતી મુજબ વરાછામાં રહેતા એક વ્યકિતએ સુરતના ફુડ એન્ડ ડ્રગ્સ વિભાગમાં ભાડાના મકાનમાં મેડીકલ સ્ટોર્સ શરૂ કરવા માટે અરજી કરી હતી,સુરત ફુડ એન્ડ ડ્રગ્સ વિભાગના કલાસ-2 ઓફીસર નવનીત માધવજી માલાણી ( મુળ રહે. ડી-3, અક્ષરધામ સોસા.જજીસ બંગ્લોઝ રોડ, બોડકદેવ, અમદાવાદ)એ લાયન્સ આપવા અને બીજા કોઇ પણ પ્રકારની હેરાનગતિ નહીં કરવા માટે ફરિયાદી પાસે રૂપિયા 25000ની રકમ લાંચ પેટે માંગી હતી. ફરિયાદીએ આનાકાની કરતા આખરે 18000ની રકમ નક્કી થઇ હતી. નવનીત માલાણીએ લાંચની રકમ લેવા માટે કેવીન હિંમતભાઇ માંગરોળીયાને મોકલ્યો હતો. નક્કી થયા મુજબ કેવીન કાપોદ્રા પાસે લાંચની રકમ લેવા માટે આવ્યો હતો. ફરિયાદીએ અગાઉથી એસીબીને જાણ કરી દીધી હતી.જેવી કેવીને લાંચની રકમ સ્વીકારી કે તરત એસીબીના અધિકારીઓએ તેને રંગેહાશે ઝડપી લીધો હતો. એસીબીએ નવનીત માલાણી સામે પણ ગુનો દાખલ કર્યો છે.એસીબીના પી.આઇ. બી. કે. વનાર તથા ઇન્ચાર્જ મદદનીશ નિયામક એન.પી. ગોહીલની ટ્રેપમાં કેવીન સપડાયો હતો.